text: Det koster et klip at overhale sneploven højre om
  07 marts 2018 kl. 17.49
  Det koster et klip i kørekortet at overhale en sneplov højre om. Det erfarede en hviderussisk lastbilchauffør under mandagens snevejr, da han overhalede to sneplove indenom på motorvej E45 ved Kolding.
  Sydøstjyllands Politi, Tungvognscenter Syd, blev mandag kaldt ud på motorvej E45 ved Kolding, da en trafikant anmeldte, at en lastbil netop havde overhalet to sneplove højre om.
  Der var tale om lastbil fra Hviderusland. Sneplovene kørte i 2. og 3. vognbane, mens den hviderussiske lastbil overhalede dem i 1. vognbane - altså højre om.
  Denne manøvre kostede den hviderussiske fører en bøde på 2.000 kroner og et klip i kørekortet. Chaufføren accepterede bøden, og den blev betalt på stedet, fortæller Sydøstjyllands Politi en pressemeddelelse.
  